
Odredba z dne ………. o dajanju v promet in uporabi fitofarmacevtskih sredstev in njihovih dodatkov iz člena L. 253-1 Zakonika o kmetijstvu in morskem ribištvu
ŠT.: AGRG1632554A
Ciljna javnost: imetniki in prosilci odobritev za dajanje v promet, dovoljenj za vzporedno trgovanje in preskušanje za fitofarmacevtska sredstva in njihove dodatke ter uporabniki teh sredstev in kmetijski delavci. 
Predmet: prečiščenje določb Odredbe z dne 12. septembra 2006 o dajanju v promet in uporabi sredstev iz člena L.253-1 Zakonika o kmetijstvu in morskem ribištvu, ki jo razveljavlja ta odredba. 
Začetek veljavnosti: besedilo začne veljati dan po objavi.
Obvestilo: ta odredba vsebuje določbe, ki urejajo dajanje fitofarmacevtskih sredstev in njihovih dodatkov v promet in njihovo uporabo. Določa največjo hitrost vetra, pri kateri se ta sredstva ne smejo nanašati, časovna obdobja med nanašanjem in spravilom, ki jih je treba upoštevati, ter najmanjšo delovno karenco, ki velja za kmetijske delavce po uporabi sredstev. Vsebuje tudi določbe za omejitev točkovnega onesnaževanja, zlasti glede vnosa v tla in odvajanja odplak fitofarmacevtskih sredstev. Poleg tega vključuje ukrepe za preprečitev onesnaženja vodnih virov zaradi zanašanja škropiva ali razlivanja teh sredstev.
Referenčno besedilo: ta odredba se sprejme na podlagi člena L. 253-7 Zakonika o kmetijstvu in morskem ribištvu. Na voljo je na spletnem mestu Légifrance (http://www.legifrance.gouv.fr).
Ministrica za okolje, energijo in morje, odgovorna za mednarodne odnose v zvezi s podnebjem, minister za gospodarstvo in finance, ministrica za socialne zadeve in zdravje, minister za kmetijstvo, prehrano in gozdarstvo, predstavnik vlade –
ob upoštevanju Uredbe (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/EGS ter spremembi Uredbe (ES) št. 1907/2006;
ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS;
ob upoštevanju Direktive 2009/128/ES Evropskega parlamenta in Sveta z dne 21. oktobra 2009 o določitvi okvira za ukrepe Skupnosti za doseganje trajnostne rabe pesticidov;
ob upoštevanju Direktive (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe;
ob upoštevanju Okoljskega zakonika;
ob upoštevanju Zakonika o kmetijstvu in morskem ribištvu, zlasti členov L. 251-8, L. 253-7 in R. 253-45;
ob upoštevanju uradnega obvestila št. 2016/xxxxx/F z dne xxxxxxxxxx 2016 Evropski komisiji –
odrejajo:
Člen 1
Za namene te odredbe se uporabljajo naslednje opredelitve:
„Fitofarmacevtska škropilna brozga“: običajno vodna mešanica enega ali več sredstev, namenjena za nanašanje z razpršitvijo. 
„Delovna karenca“: rok, v katerem je osebam prepovedan vstop na mesta (kot so na primer polja, zaprti prostori, kot so stekleni rastlinjaki), kjer je bilo sredstvo naneseno. 
V okviru te odredbe se ta rok ne uporablja za sredstva, ki se uporabljajo s pršenjem ali prašenjem na rastlinju na mestu, in se uporablja izključno za posege, ki jih izvajajo poklicni uporabniki.
„Stalno ozelenele površine“: območja, v celoti stalno prekrita s travnatimi rastlinami (travnate površine), ali ki imajo na najmanj enem delu po svoji dolžini grmičasto ogrado, ki mora biti glede na vodni vir nepretrgana (grmičaste površine). 
„Odplake fitofarmacevtskih sredstev“: ostanek, neuporabna fitofarmacevtska škropilna brozga, voda za čiščenje opreme za pršenje (za notranje in zunanje izpiranje), kot tudi tekoče ali trdne odplake, ki so bile v stiku s sredstvi ali izhajajo iz obdelave tega ostanka, škropilne brozge, vode ali odplak. 
„Ostanek“: fitofarmacevtska škropilna brozga, ki ostane v napravi za pršenje po vnosu v tla ali ugasnitvi razpršilca in ki je zaradi tehničnih razlogov v zvezi z zasnovo naprave za pršenje ni mogoče razpršiti. 
„Vodni viri“: vodni tok, opredeljen v členu L. 215-7-1 Okoljskega zakonika, in elementi hidrografskega omrežja, umeščeni na zemljevide 1/25 000 Francoskega nacionalnega geografskega inštituta. Vodne vire, ki jih je treba upoštevati pri izvajanju te odredbe, določa odredba prefekta, ustrezno utemeljena v roku enega meseca po objavi te odredbe.
 „Sredstva“: fitofarmacevtska sredstva in njihovi dodatki iz člena L. 253-1 Zakonika o kmetijstvu in morskem ribištvu. 
„Netretirano območje“: območje, ki ima po svoji dolžini rob vzdolž vodnega vira, katerega vodni tokovi izven obdobij visokih voda ustrezajo omejitvi njihove manjše struge, določeno za uporabo sredstva, ki se uporablja pod pogoji iz sklepa o njegovi odobritvi za dajanje v promet ali pod pogoji te odredbe, in na katerega tega sredstva nikakor ni mogoče neposredno nanašati s pršenjem ali prašenjem.
Upošteva se, da je nanašanje določenega sredstva na površino neposredno, če ga oprema za nanašanje brizga neposredno na to površino ali če sredstvo nanjo pade zgolj zaradi svoje teže. 
NASLOV I: SPLOŠNE DOLOČBE O UPORABI SREDSTEV
Člen 2
Ne glede na spremembe vremenskih pogojev med uporabo teh sredstev je treba uporabiti ustrezna sredstva za preprečitev njihovega širjenja zunaj zemljišča ali tretiranega območja.
Sredstva se lahko uporabljajo s pršenjem ali prašenjem samo, če je stopnja intenzivnosti vetra na Beaufortovi lestvici manjša ali enaka 3.
Člen 3
I. – Razen če v določbah o odobritvi za dajanje v promet ni določeno drugače, je uporaba sredstev 3 dni pred spravilom prepovedana.
II. – Če v sklepih o odobritvi za dajanje v promet ni določeno drugače, delovna karenca traja 6 ur, v primeru nanašanja v zaprtem okolju pa 8 ur.
III. Delovna karenca traja 24 ur po vsakem nanašanju s pršenjem ali prašenjem sredstva, ki vključuje navedbe nevarnosti H315, H318 ali H319, in 48 ur za sredstva, ki vključujejo navedbe nevarnosti H317, H334, H340, H341, H350 in H350i, H351, H360F, H360D, H360FD, H360Fd H360Df, H361f, H361d, H361fd ali H362.
IV.– V primeru utemeljene, nepričakovane in nepredvidene ali nujne potrebe se lahko roki, navedeni v odstavku III, skrajšajo na delovne karence, določene v odstavku II, če se upoštevajo ukrepi za zmanjšanje izpostavljenosti delavca, in sicer spravilo, opravljeno s:
· traktorjem, opremljenim s kabino s filtrom z aktivnim ogljem, če se ta filter v času nanašanja zahteva;
ali 
· nošenjem osebne zaščitne opreme, zahtevane za fazo nanašanja zadevnega sredstva.
Posegi, izvedeni v okviru predčasnega spravila, se vpišejo v evidenco uporabe fitofarmacevtskih sredstev, navedeno v točki 1 člena 67 Uredbe (ES) št. 1107/2009. Ta vpis vključuje čas spravila, kraj, razlog in ukrepe za zmanjšanje izpostavljenosti delavcev.
Člen 4
Vsako neposredno nanašanje sredstva na elemente hidrografskega omrežja je prepovedano. To vključuje zlasti vodne vire iz člena 1, bazene za zadrževanje deževnice, kot tudi odtočne kanale, odtočne jarke in odvodne cestne kanale.
Člen 5
V primeru izrednega in utemeljenega tveganja se lahko z odredbo prefekta uporaba sredstev omeji ali prepove. Ta utemeljena odredba mora natančno navajati sredstva, območja in zadevna obdobja ter predpisane omejitve ali prepovedi uporabe. V najkrajšem možnem času jo je treba predložiti v odobritev ministru, odgovornemu za kmetijstvo. 
NASLOV II: POSEBNE DOLOČBE GLEDE OMEJITVE TOČKOVNEGA ONESNAŽEVANJA
Člen 6
Uporabniki sredstev, namenjenih za mešanje z vodo v posodi pred njihovo uporabo, morajo uporabiti:
– sredstvo za zaščito vodnega omrežja, ki v nobenem primeru ne omogoča vračanja vode za polnjenje iz te posode v obtok za oskrbo z vodo;
– sredstvo za preprečitev vsakršnega razlivanja iz te posode.
Po uporabi je treba embalažo tekočih sredstev sprati s čisto vodo. Tekočino, ki ostane pri izpiranju, je treba izprazniti iz posode. 
Člen 7
I. – Vnos ostanka v tla je dovoljen, če se upoštevata naslednja pogoja:
– ostanek se razredči tako, da se v posodo razpršilca doda količina vode, enaka petkratni količini ostanka;
– dokler razpršilec ne ugasne, se ta razredčeni ostanek vnaša v tla, na zemljišče ali območje, kjer se je sredstvo nanašalo, pri čemer se zagotovi, da skupni odmerek nanosa ob koncu zaporednih nanosov ne preseže največjega dovoljenega odmerka za zadevno uporabo.
II. – Ostanek se lahko izprazni na zemljišču ali območju, kjer se je sredstvo nanašalo, če se upoštevajo naslednji trije pogoji:
– koncentracija aktivne(-ih) snovi v ostanku je bila razredčena najmanj 100-krat glede na koncentracijo iz prve uporabljene fitofarmacevtske škropilne brozge;
– najmanj eno izpiranje in en vnos v tla sta bila izvedena pod pogoji, navedenimi v točki I tega člena;
– izpraznitev tako razredčenega ostanka se izvede pod pogoji iz Priloge 1 k tej odredbi.
III. – Pod uporabnikovo odgovornostjo je ponovna uporaba ostanka iz prvega nanašanja sredstva(-ev) dovoljena za nanašanje drugega(-ih) sredstva(-ev), če se upoštevata naslednja pogoja:
– koncentracija aktivne(-ih) snovi v ostanku je bila razredčena najmanj 100-krat glede na koncentracijo iz fitofarmacevtske škropilne brozge, uporabljene med prvim nanašanjem;
– najmanj eno izpiranje in en vnos v tla sta bila izvedena pod pogojema, navedenima v točki I tega člena. 
Člen 8
Zunanje izpiranje razpršilne naprave je dovoljeno, če se upoštevata naslednja pogoja:
– najmanj eno notranje izpiranje posode razpršilca in en vnos v tla sta bila izvedena pod pogojema, navedenima v točki I člena 7;
– zunanja izpraznitev se izvede pod pogoji iz Priloge 1 k tej odredbi. 
Člen 9
Vnos v tla ali izpraznitev odplak fitofarmacevtskih sredstev sta dovoljena pod spodaj navedenimi pogoji, če so bile odplake obdelane s fizikalnim, kemijskim ali biološkim postopkom, katerega učinkovitost je priznal neodvisni strokovnjak. Ta postopek izpolnjuje merila, določena v Prilogi 2 k tej odredbi, in se uporablja skladno z določbami iz te priloge.
Odplake iz teh obdelav, ki jih je mogoče vnesti v tla ali izprazniti, so lahko v tekoči ali trdni obliki, vendar ne morejo biti ne filtrirna sredstva za izboljšanje tal, kot so aktivni ogljik, opna in filtri, ne tekoče ali trdne koncentracije iz postopkov fizičnega ločevanja.
Vnos v tla ali izpraznitev teh odplak fitofarmacevtskih sredstev se lahko izvede samo pod pogoji iz Priloge 1 k tej odredbi.
Seznam obdelav, ki izpolnjujejo pogoje, opredeljene v Prilogi 2 k tej odredbi, in tehnična navodila, zahtevana za izvajanje vsakega postopka obdelave, bo objavljen v Uradnem listu ministrstva, odgovornega za okolje.
Vpis postopka na ta seznam pomeni odobritev v skladu s pododstavkom 3 člena L. 255-2 Zakonika o kmetijstvu in morskem ribištvu za vnos trdnih odplak iz teh obdelav v tla, ki se lahko vnesejo v tla pod zgoraj navedenimi pogoji in po potrebi pod pogoji, določenimi v tehničnih navodilih.
Člen 10
Med izvajanjem postopka obdelave odplak fitofarmacevtskih sredstev ali med začasnim skladiščenjem teh odplak z namenom njihove obdelave, je treba v evidenco zabeležiti naslednje elemente:
– za vsako odplako fitofarmacevtskega sredstva ali mešanico odplak, vneseno v sistem za obdelavo ali skladiščni objekt: vrsto odplake, morebitno razredčenje, vneseno količino, datum vnosa ter za vsako vneseno sredstvo: popolno trgovsko ime sredstva ali njegovo številko odobritve dajanja v promet, v primeru skupne uporabe skladiščnega objekta ali objekta za obdelavo odplak pa ime prinašalca odplake;
– glede spremljanja postopka obdelave ali skladiščnega objekta: vrsto, datum in po potrebi trajanje postopkov skladiščenja, obdelave ali vzdrževanja;
– glede vnosa odplak fitofarmacevtskih sredstev iz obdelave v tla ali njihove izpraznitve: raztreseno količino, datum vnosa v tla, zadevno površino, identifikacijo sprejemnega zemljišča ali skupka zemljišč za gojenje. 
Člen 11
Odplake fitofarmacevtskih sredstev in odpadke, ki nastanejo zaradi uporabe teh sredstev, razen tistih, ki izpolnjujejo pogoje, določene v členih 7, 8 in 9, je treba odstraniti v skladu z veljavnimi predpisi, zlasti naslovoma I in IV zvezka V Okoljskega zakonika. 
NASLOV III: POSEBNE DOLOČBE O NETRETIRANIH OBMOČJIH V BLIŽINI VODNIH VIROV
Člen 12
I.– Da bi omejili prenos sredstev zaradi zanašanja škropiva k vodnim virom, se lahko v sklepih o odobritvi dajanja sredstev v promet glede na njihovo uporabo določi širina ali po potrebi širine netretiranega območja na podlagi naslednjih vrednosti: 5 metrov, 20 metrov, 50 metrov ali po potrebi 100 metrov ali več. 
Širine netretiranih območij, razen tistih, navedenih v prejšnjem pododstavku, ki so že bili dodeljeni sredstvom v sklepih o odobritvi dajanja v promet pred 12. septembrom 2006, se spremenijo, kot sledi:
– širina netretiranega območja, večjega ali enakega 1 metru in manjšega ali enakega 10 metrom: 5 metrov;
– širina netretiranega območja, večjega od 10 metrov in manjšega ali enakega 30 metrom: 20 metrov;
– širina netretiranega območja, večjega od 30 metrov in manjšega od 100 metrov: 50 metrov.
II. – Sredstva je treba v bližini vodnih virov s pršenjem ali prašenjem uporabljati ob upoštevanju netretiranega območja, opredeljenega v sklepu o odobritvi dajanja v promet ali na oznaki.
III. – Če v teh sklepih ali na oznakah netretirana območja niso navedena, je treba sredstva s pršenjem ali prašenjem uporabiti ob upoštevanju netretiranega območja, širokega najmanj 5 metrov. 
Člen 13
I. – Od obveznosti upoštevanja netretiranega območja iz člena 12-II in III se lahko odstopi na podlagi odredbe, sprejete v skladu s členom L. 251-8 Zakonika o kmetijstvu in morskem ribištvu, ki po potrebi natančno določa podrobna pravila za nanašanje sredstva, ki ga je treba uporabiti zlasti za zaščito vodnih virov. 
II. – Obveznost upoštevanja netretiranega območja iz člena 12-III se ne uporablja za sredstva, ki so bila odobrena za dajanje v promet, za uporabo na vodnih ali polvodnih rastlinah ali rižišču. 
Člen 14
Med uporabo sredstev se lahko z odstopanjem od člena 12-II širina netretiranega območja, ki ga je treba upoštevati, zmanjša z 20 metrov na 5 metrov ali s 50 metrov na 5 metrov, če se upoštevajo pogoji, navedeni v Prilogi 3. 
NASLOV IV: RAZNE DOLOČBE
Člen 15
Osebna zaščitna oprema, značilna za fitofarmacevtska sredstva, skladna z osnovnimi zdravstvenimi zahtevami iz zgoraj navedene Direktive 89/686/EGS z dne 21. decembra 1989, se lahko nadomesti s kombinezoni (delovnimi oblekami, vodoodpornimi kombinezoni s težo 280 g/m², delovnimi kombinezoni s 65 % poliestra in 35 % bombaža s težo v gramih 230 g/m2 ali več z vodoodporno obdelavo…), navedenimi v odobritvi dajanja fitofarmacevtskih sredstev v promet.
Člen 16
Odredba z dne 12. septembra 2006 o dajanju v promet in uporabi sredstev iz člena 253-1 Zakonika o kmetijstvu in morskem ribištvu se razveljavi.
Člen 17
Generalni direktor za preprečevanje tveganj, generalni direktor za prostorsko načrtovanje, stanovanja in naravo, generalna direktorica za konkurenco, potrošnjo in preprečevanje prevar, generalni direktor za zdravje in generalni direktor za prehrano so vsak v okviru svojih pristojnosti odgovorni za izvajanje te odredbe, ki bo objavljena v Uradnem listu Francoske republike. 
V 
Minister za kmetijstvo, prehrano in gozdarstvo, predstavnik vlade, 
Ministrica za okolje, energijo in morje, odgovorna za mednarodne odnose v zvezi s podnebjem, 
Minister za gospodarstvo in finance,
Ministrica za socialne zadeve in zdravje,
PRILOGA 1
POGOJI, KI JIH JE TREBA UPOŠTEVATI PRI VNOSU V TLA, IZPRAZNITVI ALI IZPIRANJU ODPLAK FITOFARMACEVTSKIH SREDSTEV IZ ČLENOV 7-II, 8 IN 9
Vnos v tla, izpraznitev ali izpiranje odplak fitofarmacevtskih sredstev iz členov 7 (vnos v tla in izpraznitev razredčenega ostanka), 8 (voda iz zunanjega izplakovanja) in 9 (odplake, ki se lahko vnesejo v tla, iz sistemov obdelave), je mogoče samo pod naslednjimi pogoji: 
– noben vnos v tla, izpraznitev ali izpiranje ni dovoljen na razdalji manj kot 50 metrov od vodnih virov, odtočnih jarkov, odvodnih cestnih kanalov in 100 metrov od kopališč in plaž, ribogojnic in območij gojenja lupinarjev ter točk vzorčenja vode, namenjene prehrani ljudi ali živali. V primeru večjih razdalj, določenih v okviru predpisov glede obratov, razvrščenih za varstvo okolja, in predpisov o vodi ali zaščiti zajetij vode, namenjene prehrani ljudi, vključno z naravno mineralno vodo, ali v okviru departmajskega zdravstvenega pravilnika, je treba upoštevati: 
– sprejeti je treba vse previdnostne ukrepe za preprečitev tveganj širjenja odplak fitofarmacevtskih sredstev z razlivanjem ali pronicanjem v globino. Zlasti v obdobjih, ko je zemlja zamrznjena ali obilno zasnežena, ter na zelo strmih terenih, ki so zelo prepustni ali razpokani, je vnos v tla, izpraznitev ali izpiranje prepovedano. Omenjene postopke je treba izvesti na tleh, ki lahko te odplake absorbirajo, izven obdobij nasičenja tal z vodo in ko ni padavin; 
– vnos v tla, izpraznitev ali izpiranje katere koli od teh odplak (razredčenega ostanka, voda zunanjega izplakovanja, odplak iz sistemov obdelave) na isti površini je mogoče samo enkrat letno. 
PRILOGA 2
DOLOČBE O POSTOPKIH OBDELAVE ODPLAK FITOFARMACEVTSKIH SREDSTEV IZ ČLENA 9
Odplake fitofarmacevtskih sredstev se lahko vnesejo v tla ali izpraznijo pod pogoji, določenimi v členu 9 in Prilogi 1 k tej odredbi, če se obdelujejo s fizikalnim, kemijskim ali biološkim postopkom skladno z določbami, opredeljenimi spodaj.
Seznam obdelav, ki izpolnjujejo te pogoje in pogoje, ki so podrobno navedeni v tehničnih navodilih, zahtevanih za izvajanje vsakega postopka obdelave, bo skupaj s temi navodili objavljen na spletni strani ministrstva za okolje. 
A. – Določbe o izvajanju postopkov obdelave odplak fitofarmacevtskih sredstev 
1. Posebne določbe o skladiščnih objektih za odplake fitofarmacevtskih sredstev in skladiščenje odpadkov iz obdelave:
Nad skladiščnim objektom za odplake fitofarmacevtskih sredstev pred obdelavo in odpadke iz obdelave ne smejo biti bivalni prostori ali prostori, v katerih so tretje osebe. Nameščen mora biti na razdalji najmanj 10 metrov od meja posestva tretjih oseb v primeru skladiščenja na prostem ali pod pristreškom oziroma 5 metrov od meja posestva tretjih oseb v primeru skladiščenja v zaprtem prostoru. Postavljen mora biti na razdalji vsaj 50 metrov od zajetij vode ali izvirov, vodnih tokov in omrežja za zbiranje deževnice, razen ob prisotnosti zadrževalnega korita za morebitna razlitja ali puščanja z zmogljivostjo, ki je vsaj enaka zmogljivosti skladiščnega objekta. Zasnovan mora biti tako, da se preprečijo tveganja onesnaženja, in sicer mora biti izdelan iz materiala, ki preprečuje tveganja pronicanja v tla, ter opremljen z napravo za preprečevanje puščanja.
Njegova prostornina mora biti zadostna, da se omogoči skladiščenje odplak pred obdelavo in odpadkov po obdelavi.
2. Pogoji za odstranjevanje odpadkov:
Odpadke iz postopka obdelave odplak fitofarmacevtskih sredstev je v primeru, da jih ni mogoče vnesti v tla, zlasti če gre za filtrirna sredstva za izboljšanje tal, kot so aktivni ogljik, opna in filtri oziroma tekoče ali trdni koncentrati iz postopkov fizičnega ločevanja, treba odstraniti v pooblaščenem centru za odstranjevanje.
Če sistem za obdelavo odplak uporablja ponudnik storitev, mora s svojo stranko podpisati pogodbo o spremljanju sistema za obdelavo, da se sistem ohrani v dobrem delovnem stanju. Predvsem mora prevzeti odgovornost za zbiranje in odvoz do centrale za odstranjevanje nevarnih odpadkov iz obdelave odplak fitofarmacevtskih sredstev.
B. – Splošni postopek za vpis postopka na spletni strani ministrstva za okolje
Izvajalci, ki zahtevajo vpis postopka obdelave odplak fitofarmacevtskih sredstev na seznam postopkov iz člena 8, morajo vložiti zahtevek na ministrstvu za okolje (Generalni direktorat za preprečevanje tveganj).
Ta dokumentacija se mora predložiti v treh izvodih v papirni in elektronski obliki ter mora vključevati naslednje elemente:
– elektronsko pošto z zahtevkom za vpis postopka obdelave odplak fitofarmacevtskih sredstev na seznam iz člena 9;
– podroben opis postopka in opreme, ki se uporabljata za izvajanje postopka (postopkovni dokument o delovanju naprave);
– zahtevek za uporabo zadevnega postopka;
– poročila preskušanj za vsako uporabo (ali skupino uporab) ali zahtevanega sistema rastlin.
Ministrstvo za okolje sprejme dokumentacijo in zagotovi njeno administrativno sprejemljivost. Nato dokumentacijo v najkrajšem možnem roku zaupa zunanjemu strokovnjaku, da poda izvedensko mnenje. 
C. – Merila za ocenjevanje postopkov obdelave odplak fitofarmacevtskih sredstev 
Za vsako reprezentativno odplako iz zahtevanih sistemov rastlin je treba zagotoviti rezultate najmanj treh preskušanj na svežih, nezamrznjenih odplakah. 
	
	OKVIRNI SEZNAM
elementov, ki jih je treba zagotoviti za dokaz učinkovitosti postopka obdelave odplak fitofarmacevtskih sredstev
	ZAHTEVANI
ali zaželeni rezultati

	1
	Opredelitev zmanjšanja teže odplak (vsebnost ostankov).
Se ne uporablja za postopke tipa izhlapevanje/koncentracija in korita s trsjem.
	Nepogrešljivi rezultati pred in po obdelavi.
Izračun učinkovitosti zmanjšanja teže na podlagi ostanka koncentracije, enakega količinski omejitvi.
Nespremenljivost zmanjšanja.
Raziskava zaželenih metabolitov.

	2
	Opredelitev strupenosti za ekosisteme pred in po obdelavi.
Se ne uporablja za postopke tipa izhlapevanje/koncentracija.
	1. Tekočine: testi akutne toksičnosti/zaviranja gibanja vodne bolhe Daphnia magna v skladu s standardom AFNOR NF EN ISO 6341 in preskus zaviranja rasti enoceličnih zelenih alg v skladu s standardom NF T 90-375 ali NF ISO 8692.
2. Trdne snovi: test akutne toksičnosti/vpliva na deževnike v skladu s preskusom smrtnosti v skladu s standardom AFNOR X 31-251 ali ISO 11268-1 in test kronične toksičnosti/vpliva na deževnike (zaviranje razmnoževanja kompostnega rdečega deževnika Eisenia fetida v skladu s standardom ISO 11268-2 in preskus zaviranja klitja in rasti rastlin na enokaličnicah in dvokaličnicah v skladu s standardom ISO 11269-2).

	3
	Merjenje izhlapevanja. 
	Izhlapevanje mora biti čim manjše zaradi delne destilacije ostankov z vodno paro (ali pa mora utemeljiti odsotnost odstranjevanja snovi, ki sestavljajo pripravke, po zraku, bodisi z masnim pristopom, bodisi z drugim pristopom, ki ga je treba opredeliti).

	4
	Podatki o enostavnem izvajanju postopka in omejitvah uporabe (začasno skladiščenje).
	Zunanje dimenzije naprave, zmogljivost obdelave odplak/uro v m3, težave pri zagonu in ohranjanju v delovnem stanju.

	5
	Identifikacija ostankov stranskih odpadkov in s tem povezani ukrepi za upravljanje.
	Proizvedena količina nevarnih odpadkov, ki jih ni mogoče vnesti v tla, in enostavno skladiščenje.
Natančno navedite, ali je predviden prevzem odgovornosti za njihovo odstranjevanje.

	6
	Postopek odvajanja odpadne vode po obdelavi.
	Prisotnost sistema in posebnega protokola odvajanja proti zemljišču ali prostora za začasno skladiščenje pred ponovno uporabo ali vnosom v tla.

	7
	Prisotnost opreme, ki preprečuje neustrezno uporabo naprave.
	Natančno navedite prisotne varnostne naprave ali utemeljite odsotnost teh varnostnih naprav.

	8
	Informacije o poprodajnih storitvah in/ali tehničnem spremljanju sistema. 
	Natančno navedite vrsto spremljanja (na podlagi pogodbe, trgovinske ali druge) ali utemeljite, zakaj tega spremljanja ni. 

	9
	Identifikacija omejitev sistema in možnosti ali nemožnosti obdelave nerazredčene fitofarmacevtske škropilne brozge.
	Natančno navedite mejne vrednosti koncentracij, ki jih postopek dovoljuje.

	10
	Postopek spremljanja učinkovitosti obdelave.
	Postopek beleženja nepravilnosti. Izvajanje rednih samonadzorov
(Glejte dodatne zahteve v zvezi s posameznim postopkom).


PRILOGA 3
A. – Pogoji, ki jih je treba upoštevati, da se omogoči zmanjšanje širine netretiranega območja z 20 na 5 metrov ali s 50 metrov na 5 metrov na podlagi člena 14
Istočasno je treba upoštevati naslednje pogoje:
1. Prisotnost stalno ozelenele površine z najmanj 5 metrov širokim robom vzdolž vodnih virov:
– grmičasta za visoke rastline (gojenje drevja in grmovja, vinogradništvo, hmelj in visoke okrasne rastline), višina ograde mora biti vsaj enaka višini rastline;
– travnata ali grmičasta za druge rastline.
2. Uporaba sredstev za zmanjšanje tveganja za vodna okolja.
Ta sredstva morajo biti navedena na seznamu, objavljenem v Uradnem listu ministrstva za kmetijstvo. Vsako uporabljeno sredstvo mora omogočiti najmanj trikratno zmanjšanje tveganja za vodna okolja glede na običajne pogoje nanašanja sredstev.
B. – Postopek vpisa sredstev za zmanjšanje tveganja za vodna okolja v Uradni list ministrstva za kmetijstvo
Vsak izvajalec, ki želi vpis sredstva za zmanjšanje tveganja za vodna okolja, mora vložiti zahtevek na ministrstvu za kmetijstvo, in sicer na uradu za vhodne materiale in biotično zatiranje na poddirektoratu za kakovost, zdravje in zaščito rastlin generalnega direktorata za prehrano na naslovu 251, rue de Vaugirard, 75732 Paris Cedex 15.
To dokumentacijo je treba poslati v dveh izvodih, od tega originalni izvod v papirni obliki in en izvod v elektronski obliki na e-naslov (bib.sdqspv.dgal@agriculture.gouv.fr). Sestavljati jo morajo naslednji elementi:
– zahtevek za vpis zadevnega sredstva na seznam iz točke A-2, navedene zgoraj (pravilno izpolnjen obrazec CERFA);
– podroben opis sredstva, ki ga je treba uporabiti, in njegove morebitne omejitve uporabe;
– poročila študij, ki dokazujejo učinkovitost sredstva za zmanjšanje tveganja za vodna okolja z vsaj trikratnim faktorjem.
Generalni direktorat za prehrano sprejme dokumentacijo in zagotovi njeno administrativno sprejemljivost. Nato en izvod dokumentacije v najkrajšem možnem roku zaupa Nacionalnemu znanstvenoraziskovalnemu in tehnološkemu inštitutu za okolje in kmetijstvo (IRSTEA), da poda izvedensko mnenje.
Odločitev glede vpisa zadevnega sredstva na seznam iz točke A-2 po prejemu mnenja IRSTEA sprejme minister, odgovoren za kmetijstvo.
Sredstva se lahko v pričakovanju ocene začasno vpišejo, kot je navedeno zgoraj.
